D'acord amb el Decret 184/2013, de 25 de juny, de reestructuració del Departament de Governació i Relacions Institucionals, correspon a aquest departament, entre d'altres, la funció de fomentar els valors i les pràctiques de participació ciutadana que enriqueixen la qualitat de la vida democràtica, i promoure la formació, innovació i recerca en matèria de participació ciutadana i qualitat democràtica.
L'Agència de Gestió d'Ajuts Universitaris i de Recerca (AGAUR) va ser creada per la Llei 7/2001, de 31 de maig, amb l'objectiu d'executar els programes de beques, de préstecs, de subvencions i d'altres activitats de foment a l'estudi universitari, de la recerca científica i tècnica i de la innovació tecnològica a Catalunya.
Mitjançant el conveni de col·laboració formalitzat entre el Departament de Governació i Relacions Institucionals i l'AGAUR en data 21 de març de 2014, s'encarrega a l'AGAUR la gestió de la convocatòria per a la concessió d'ajuts a projectes de recerca en l'àmbit de la qualitat democràtica.
Atès el que estableix el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei esmentada, a proposta del director general de Relacions Institucionals i amb el Parlament, i en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat,
Aprovar les bases reguladores dels ajuts a projectes de recerca en l'àmbit de la qualitat democràtica, que consten en l'annex d'aquesta Ordre.
Obrir la convocatòria d'ajuts a projectes de recerca en l'àmbit de la qualitat democràtica per a l'any 2014.
L'import màxim destinat a aquesta convocatòria és de trenta-nou mil euros (39.000 €), amb un import per ajut d'entre sis mil cinc-cents euros (6.500 €) i nou mil set-cents cinquanta euros (9.750 €), amb càrrec a la posició pressupostària GO08D/440680000/1310/0000 del pressupost del Departament de Governació i Relacions Institucionals per al 2014.
L'atorgament dels ajuts resta condicionat a l'existència de crèdit adequat i suficient en el moment de la resolució de la concessió.
Els treballs de recerca han de versar sobre algun dels temes següents:
Rendició de comptes i qualitat democràtica.
Participació política i noves tecnologies.
Noves formes de participació política impulsades des de la ciutadania.
Models de gestió col·laborativa entre l'administració i la societat civil.
5.1 El termini de presentació de les sol·licituds és d'un mes a comptar de la publicació de la convocatòria en el DOGC.
Les sol·licituds s'han de presentar telemàticament [URL] i en format paper en el registre de l'AGAUR (passeig de Lluís Companys, 23, 08010 Barcelona), sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
5.2 L'imprès normalitzat de sol·licitud ha d'estar a disposició de les persones interessades a les dependències de l'AGAUR (passeig de Lluís Companys, 23, 08010 Barcelona), en el web [URL], a les dependències de la Subdirecció General de Relacions Institucionals i de Foment de la Qualitat Democràtica (carrer Tapineria, 10, 5a planta, 08002 Barcelona), en el web del Departament de Governació i Relacions Institucionals [URL] i a l'Oficina Virtual de Tràmits [URL].
5.3 Les persones sol·licitants poden disposar de la matriu de dades de l'Enquesta de participació i política 2011.
La petició es pot fer mitjançant l'imprès normalitzat de sol·licitud de l'ajut.
6.1 La tramitació de la convocatòria correspon a l'AGAUR d'acord amb el conveni formalitzat entre la Direcció General de Relacions Institucionals i amb el Parlament i l'AGAUR.
6.2 La resolució de la convocatòria correspon a la persona titular de la Direcció General de Relacions Institucionals i amb el Parlament, d'acord amb la Resolució GRI/1728/2013, de 18 de juliol, de delegació de competències de la vicepresidenta del Govern i consellera de Governació i Relacions Institucionals.
6.3 El termini màxim per resoldre és de sis mesos a comptar de la data de finalització del termini per presentar les sol·licituds.
Transcorregut aquest termini sense resolució expressa, les sol·licituds s'entenen desestimades
6.4 L'AGAUR ha de notificar individualment la resolució de la convocatòria a les entitats interessades d'acord amb els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Aquesta Ordre deroga l'Ordre GRI/430/2012, de 17 de desembre, per la qual s'aproven les bases per a la concessió d'ajuts a projectes de recerca en l'àmbit de la qualitat democràtica, i s'obre la convocatòria per a l'any 2013.
Aquesta Ordre entra en vigor l'endemà de la seva publicació en el DOGC.
Contra l'acte de convocatòria, que exhaureix la via administrativa, i les bases reguladores, les persones interessades poden interposar recurs contenciós administratiu davant el Tribunal Superior de Justícia de Catalunya, en el termini de dos mesos a comptar de la data de publicació en el DOGC.
Amb caràcter previ, contra l'acte de convocatòria, les persones interessades poden interposar recurs de reposició davant el/la vicepresident/a del Govern i conseller/a de Governació i Relacions Institucionals, en el termini d'un mes a comptar de la publicació en el DOGC.
Bases reguladores dels ajuts a projectes de recerca en l'àmbit de la qualitat democràtica
Aquestes bases tenen per objecte regular els ajuts a projectes de recerca originals i inèdits en matèria de qualitat democràtica, que permetin obtenir resultats científics i propostes d'intervenció aplicables en aquest àmbit.
2.1 Poden ser beneficiàries d'aquests ajuts les universitats que formen part del sistema universitari català, i les entitats públiques o privades de Catalunya sense finalitat de lucre que tinguin la recerca com a una de les seves activitats principals.
2.2 En la sol·licitud s'ha de determinar la persona responsable de l'execució del projecte.
L'execució del projecte correspon a un equip de recerca adscrit a l'entitat beneficiària.
2.3 Els equips de recerca han d'estar constituïts per:
a) Un mínim de quatre persones investigadores amb dos doctors/ores, els quals han de tenir dedicació completa i estar vinculats estatutàriament o contractualment a la plantilla universitària o del centre de recerca.
Una d'aquestes dues persones assumeix la responsabilitat del projecte i pot actuar en nom i representació de l'entitat beneficiària.
Les persones amb contractes ICREA, Ramón y Cajal o altres contractes postdoctorals amb una durada mínima de dos anys computen com a membres de l'equip de recerca amb vinculació permanent.
b) La resta de l'equip pot tenir la composició següent: personal vinculat contractualment o estatutàriament a les persones beneficiàries, becaris/àries, personal contractat predoctoral o postdoctoral amb credencial o personal tècnic de suport a la recerca, que pot formar part de l'equip sempre que tingui caràcter investigador.
c) Poden formar part dels equips de recerca persones vinculades a altres institucions o entitats no universitàries ni de recerca, relacionades amb el tema d'estudi de la proposta.
No pot constar cap persona com a membre de dos o més equips de recerca.
2.4 Els membres dels equips de recerca poden ser de diferents universitats o centres de recerca, però el projecte, a efectes econòmics i administratius, resta vinculat a la institució d'adscripció de la persona responsable.
-3 Activitats i conceptes subvencionables
3.1 Els treballs de recerca han de versar sobre la matèria de participació ciutadana i qualitat democràtica i han d'estar escrits com a mínim en català.
A cada convocatòria s'especificaran els àmbits de recerca prioritaris.
3.2 Resten exclosos de l'objecte d'aquests ajuts els treballs de tesi doctoral.
Tampoc no són subvencionables els projectes que tinguin com a objecte l'organització i la realització de cursos, seminaris o congressos.
3.3 Les propostes han de ser projectes originals que no hagin rebut finançament de la Generalitat de Catalunya o d'altres administracions o d'entitats públiques o privades i han de crear nou coneixement que tingui aplicabilitat i impacte en la societat.
3.4 La Direcció General de Relacions Institucionals i amb el Parlament ha de posar a disposició de les entitats sol·licitants, prèvia petició, inclosa en el formulari de sol·licitud, les matrius de dades que s'indiquin en cada convocatòria.
3.5 Els projectes s'han d'implementar en el període màxim d'un any a comptar de la notificació de la resolució de concessió de l'ajut.
Excepcionalment, i amb sol·licitud prèvia motivada de l'entitat interessada, la Direcció General de Relacions Institucionals i amb el Parlament pot atorgar una pròrroga que en cap cas no pot ser superior a tres mesos.
En cas de sol·licitar l'ampliació, la sol·licitud s'ha de presentar abans que finalitzi el període inicial d'execució.
3.6 Són despeses subvencionables les derivades de:
a) La incorporació de personal de suport a la recerca, mitjançant qualsevol modalitat d'adscripció laboral temporal o becaris/àries, d'acord amb la normativa que sigui aplicable al centre que rep l'ajut.
b) L'adquisició de material inventariable o bibliogràfic directament relacionat amb l'objecte de l'ajut.
c) L'adquisició de material fungible.
d) Els desplaçaments per fer treball de camp directament vinculat a la recerca, fins a un màxim del 20% de l'import atorgat.
e) Altres despeses, degudament justificades i directament relacionades amb l'assoliment dels objectius del projecte de recerca, fins a un màxim del 20% de l'import atorgat.
3.7 No són despeses subvencionables les despeses derivades de:
a) Les retribucions de personal funcionari ni de personal fix vinculat estatutàriament o contractualment a l'entitat sol·licitant.
b) L'adquisició d'equipament informàtic.
c) Les despeses protocol·làries i els costos indirectes.
4.1 La quantia dels ajuts serà la que es determini a la convocatòria, d'acord amb la disponibilitat pressupostària.
4.2 Les persones beneficiàries poden subcontractar serveis o activitats relacionats amb l'objecte de l'ajut i que no pot assumir directament l'equip de recerca, sempre que s'indiqui prèviament en el pressupost i no superi el 40% de l'import atorgat.
L'AGAUR actua com a entitat col·laboradora d'acord amb el conveni de col·laboració formalitzat amb la Direcció General de Relacions Institucionals i amb el Parlament, pel qual s'encarrega a l'AGAUR la gestió de la convocatòria per a la concessió d'ajuts a projectes de recerca en l'àmbit de la qualitat democràtica i el lliurament dels ajuts, i és l'ens encarregat de rebre les sol·licituds i qualsevol altra documentació complementària que presentin les persones interessades, de notificar la resolució de la convocatòria i de fer tots els actes de gestió administrativa relacionats amb els ajuts objecte de la convocatòria en els termes previstos en el conveni de col·laboració esmentat.
6.1 La sol·licitud, d'acord amb el model normalitzat, l'ha de formalitzar la persona responsable del projecte amb el vistiplau del vicerector/a competent en la matèria o de la direcció de la institució sol·licitant.
6.2 Les sol·licituds s'han de presentar en el lloc i de la manera que s'indica a la convocatòria corresponent.
6.3 La impossibilitat tècnica o d'altra índole de tramesa electrònica de la sol·licitud no eximeix, en cap cas, la persona sol·licitant de l'obligació de trametre-la dins del termini establert en la convocatòria.
En cas que es produeixi alguna incidència o diferència entre els impresos presentats telemàticament i els presentats en format paper, preval la sol·licitud presentada en format paper.
És obligatori presentar els impresos signats en format paper en el termini establert en la convocatòria per presentar les sol·licituds de l'ajut.
6.4 En el formulari de sol·licitud s'han d'especificar:
Dades de la persona responsable del projecte
Institució sol·licitant (perceptora de l'ajut)
Títol i breu resum del projecte
Relació dels membres que integren l'equip de recerca (inclosa la persona responsable)
6.5 Juntament amb la sol·licitud s'ha de trametre la documentació següent:
a) Annex al formulari de sol·licitud, on s'ha d'especificar:
Adscripció a algun dels àmbits de recerca assenyalats a la convocatòria
Argumentació dels objectius, pla de treball i cronograma
Model de seguiment i avaluació del projecte
Bibliografia relacionada amb la temàtica
Impacte i aplicabilitat del projecte, tenint en compte les propostes d'intervenció que en poden derivar
Currículum de l'investigador/a principal i dels membres de l'equip de recerca en relació amb l'objecte de la convocatòria i el tema de la recerca
Descripció de l'organigrama de treball i coordinació
Sol·licitud de la matriu de dades que consta a la convocatòria, si escau
Pressupost de l'activitat desglossat per conceptes
b) Declaració responsable d'estar al corrent del compliment de les obligacions tributàries amb l'Agència Estatal d'Administració Tributària i amb l'Agència Tributària de Catalunya, així com amb la Tresoreria General de la Seguretat Social (incorporada en el formulari de sol·licitud).
c) Declaració responsable de no tenir cap deute contret amb l'Administració de la Generalitat de Catalunya i les seves entitats autònomes (incorporada en el formulari de sol·licitud).
d) Declaració responsable de no haver sol·licitat ni rebut ajuts, premis o subvencions pel mateix projecte de la Generalitat de Catalunya o d'altres administracions o entitats públiques o privades, nacionals o internacionals (incorporada en el formulari de sol·licitud).
e) Declaració responsable sobre el compliment de les mesures d'integració social de persones discapacitades d'acord amb la normativa vigent (incorporada en el formulari de sol·licitud).
f) Declaració responsable d'eradicació de la violència masclista d'acord amb la normativa vigent (incorporada en el formulari de sol·licitud).
g) Declaració responsable sobre el compliment de la normativa en matèria de política lingüística (incorporada en el formulari de sol·licitud).
h) Declaració responsable de no estar inclòs en cap de les circumstàncies que preveu l'article 13 de la Llei 38/2003, de 17 de novembre, general de subvencions (incorporada en el formulari de sol·licitud).
i) Declaració responsable que són certes i completes les dades que es detallen a la sol·licitud, així com a tota la documentació annexa (incorporada en el formulari de sol·licitud).
Autorització a l'AGAUR per fer les consultes necessàries a l'efecte de verificar les dades d'identitat de la persona signant i les dades d'identificació fiscal de l'entitat sol·licitant, així com comprovar que l'entitat sol·licitant està al corrent de les seves obligacions tributàries i amb la Seguretat Social.
En cas que no s'autoritzi la comprovació, l'entitat ha de trametre juntament amb la sol·licitud una fotocòpia compulsada del document d'identitat de la persona signant i del document d'identificació fiscal de l'entitat sol·licitant, així com els certificats acreditatius corresponents.
En cas de resultar beneficiària, la persona sol·licitant haurà de presentar el full de domiciliació bancària degudament emplenat, d'acord amb el model del Departament d'Economia i Coneixement.
No cal presentar aquesta documentació en el cas que s'hagi presentat amb anterioritat en el Departament de Governació i Relacions Institucionals, sempre que no hagin transcorregut més de cinc anys des de la seva presentació i que no hagi sofert cap modificació.
En aquest cas, caldrà indicar la data i l'òrgan de presentació de la documentació i el procediment a què fa referència.
6.6 La presentació de la sol·licitud comporta la plena acceptació de les bases reguladores.
6.7 L'AGAUR pot demanar tota la informació complementària que consideri necessària per avaluar les sol·licituds.
Si la sol·licitud no reuneix els requisits establerts o no s'hi adjunten els documents esmentats, l'AGAUR ha de requerir l'entitat sol·licitant, d'acord amb els articles 58 i 59 de la Llei 30/1992, de 26 de novembre, perquè en el termini de deu dies hàbils esmeni el defecte o adjunti els documents corresponents, tot indicant que si no ho fa es considera que desisteix de la sol·licitud, d'acord amb el que disposa l'article 71 de la Llei 30/1992, de 26 de novembre.
8.1 Les sol·licituds s'avaluen en dues fases.
8.2 La primera fase d'avaluació correspon a òrgans externs i persones expertes, d'acord amb el procediment d'avaluació de l'AGAUR i el seu reglament d'avaluació.
Cada expedient serà avaluat per un mínim de dues persones expertes i externes, d'acord amb els criteris i puntuacions següents:
a) Qualitat científica del projecte: caràcter innovador dels objectius, les hipòtesis i la metodologia, claredat i coherència del pla de treball i l'organització del projecte (20 punts).
b) Contextualització, justificació i coneixement de l'estat actual de la temàtica de recerca i dels seus antecedents (també tenint en compte l'àmbit internacional), rellevància i interès del tema proposat i dels resultats esperats (15 punts).
c) Impacte social i aplicabilitat dels resultats, beneficis potencials generats pels resultats i aplicacions que en puguin derivar en diferents àmbits socials (15 punts).
d) Equip humà: trajectòria científica de l'investigador/a responsable i de la resta de l'equip en relació amb la temàtica proposada, valoració general de l'organigrama i de la composició de l'equip de treball (10 punts).
e) Adequació del pressupost (10 punts).
8.3 La segona fase d'avaluació correspon a la Comissió de Selecció.
Els membres de la Comissió de Selecció són nomenats pel Director General de Relacions Institucionals i amb el Parlament:
a) El/la subdirector/a general de Relacions Institucionals i de Foment de la Qualitat Democràtica, que la presideix.
b) Una persona representant de la direcció general competent en matèria de recerca del Departament d'Economia i Coneixement.
c) El/la responsable d'avaluació i recerca de la subdirecció general de Relacions Institucionals i de Foment de la Qualitat Democràtica
d) Tres persones de reconegut prestigi en diferents disciplines relacionades amb la qualitat democràtica.
e) La persona titular de la direcció executiva de l'AGAUR, o la persona en qui delegui, que actua com a secretari/ària, amb veu i sense vot.
Es vetllarà per garantir la paritat de gènere en la Comissió de Selecció, sempre que sigui possible.
8.4 La Comissió de Selecció s'encarrega de valorar l'adequació del projecte als temes inclosos en els àmbits de recerca detallats en la convocatòria, l'impacte del tema i dels resultats en l'àmbit català, així com l'interès i la novetat del projecte en el marc del Programa d'innovació i qualitat democràtica.
La puntuació màxima que es pot atorgar és de 30 punts, que se sumen als atorgats en la primera fase.
8.5 En cas d'empat, la Comissió de Selecció pot prioritzar els projectes amb participació de dones investigadores, tant com a investigadores principals, com a participants en els equips.
8.6 La Comissió de Selecció pot ser assessorada per òrgans externs i experts i hi pot assistir el personal tècnic de l'AGAUR.
La Comissió de Selecció pot entrevistar les persones responsables del projecte en qualsevol moment del procés d'avaluació i de selecció, en cas que ho consideri necessari.
8.7 S'ha d'aixecar acta de les dues fases d'avaluació en la qual es detallaran les sol·licituds ordenades per puntuació.
S'ha de proposar una llista prioritzada de reserva integrada per les sol·licituds que no hagin estat proposades per ser estimades.
8.8 La concessió dels ajuts es tramita en règim de concurrència competitiva, de conformitat amb els criteris de valoració establerts a les bases reguladores.
Per avaluar les sol·licituds s'ha de tenir en compte exclusivament la documentació aportada per les entitats interessades i, per tant, es prescindirà del tràmit d'audiència, de conformitat amb l'article 24.4 de la Llei 38/2003, de 17 de novembre, general de subvencions.
9.1 La resolució de la convocatòria correspon a la persona titular de la Direcció General de Relacions Institucionals i amb el Parlament, d'acord amb la Resolució GRI/1728/2013, de 18 de juliol, de delegació de competències de la vicepresidenta del Govern i consellera de Governació i Relacions Institucionals.
9.2 L'AGAUR ha de notificar individualment la resolució de la convocatòria a les entitats interessades d'acord amb els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú.
9.3 Contra la resolució, que exhaureix la via administrativa, les persones interessades poden interposar recurs de reposició davant el/la vicepresident/a i conseller/a de Governació i Relacions Institucionals, en el termini d'un mes des de la notificació, d'acord amb els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o recurs contenciós administratiu davant el Tribunal Superior de Justícia de Catalunya, en el termini de dos mesos des de la notificació, en els termes de la Llei 29/1998, de 13 de juliol, reguladora de la jurisdicció contenciosa administrativa.
9.4 D'acord amb l'article 18 de la Llei 38/2003, de 17 de novembre, general de subvencions, i l'article 94.6 del Text refós de la Llei de finances públiques de Catalunya, i atès que l'import de l'ajut atorgat, individualment considerat, és superior a 3.000 €, l'òrgan concedent en farà publicitat al Diari Oficial de la Generalitat de Catalunya.
A efectes informatius, les entitats interessades poden consultar el resultat de la resolució en els webs de l'AGAUR, de la Subdirecció General de Relacions Institucionals i de Foment de la Qualitat Democràtica del Departament de Governació i Relacions Institucionals i en el Tauler electrònic.
El termini màxim per resoldre és de sis mesos a comptar de la data de finalització del termini per presentar les sol·licituds.
Transcorregut aquest termini sense resolució expressa, les sol·licituds s'entenen desestimades.
11.1 L'acceptació de l'ajut s'ha de formalitzar mitjançant un document normalitzat signat per la persona responsable del projecte i pel representant legal de la institució beneficiària, en el qual s'han de comprometre a complir totes les condicions fixades a les bases reguladores.
El document d'acceptació s'ha de presentar al registre de l'AGAUR, o d'acord amb el que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, en el termini de trenta dies naturals comptats a partir de l'endemà de la data de notificació de la resolució d'atorgament.
11.2 El document normalitzat d'acceptació de l'ajut es pot obtenir a les dependències de l'AGAUR (Passeig Lluís Companys 23, 08010 Barcelona) i també a la seva pàgina web ( http://www.gencat.cat/agaur ).
11.3 S'entén que renuncien tàcitament a l'ajut les entitats beneficiàries que no hagin presentat el document d'acceptació i la resta de la documentació requerida en el termini i les condicions que descriu l'apartat anterior.
12.1 En el mateix document d'acceptació previst a la base 11, el beneficiari podrà sol·licitar la modificació del pressupost presentat, per tal d'ajustar-lo als compromisos i condicions de la subvenció atorgada.
12.2 L'acceptació de la modificació es farà per resolució expressa de l'òrgan competent per a atorgar la subvenció.
12.3 En tot cas, la reformulació haurà de respectar l'objecte, condicions i finalitat de la subvenció, així como els criteris de valoració establerts.
En cas que es produeixi alguna renúncia, l'òrgan competent per resoldre la convocatòria pot adjudicar l'ajut a les entitats que figuren a la llista prioritzada de reserva.
Les acceptacions de les renúncies i les substitucions s'han de notificar individualment a les entitats interessades, d'acord amb els articles 58 i 59 de la Llei 30/1992, de 26 de novembre, de règim jurídic d'administracions públiques i del procediment administratiu comú.
14.1 El lliurament dels ajuts correspon a l'AGAUR, d'acord amb el que disposa l'article 91.c) del Text refós de la Llei de finances públiques de Catalunya.
14.2 L'import de l'ajut es lliura en dos pagaments.
El primer, equivalent al 80% del total, en concepte de bestreta, es tramita un cop es presenta l'acceptació de l'ajut.
El pagament del 20% restant es tramita quan l'entitat beneficiària hagi presentat la documentació justificativa, i s'hagi comprovat la correcta adequació de la documentació presentada d'acord amb el que preveu la base reguladora 15
14.3 El pagament de la bestreta es justifica per raó de l'objecte de l'ajut i per les característiques de les persones beneficiàries.
No serà necessari l'establiment de garanties.
14.4 Amb caràcter previ al pagament, l'AGAUR comprovarà que les persones beneficiàries estiguin al corrent de les obligacions tributàries amb l'Agència Estatal d'Administració Tributària i amb l'Administració Tributària de Catalunya, així com de les obligacions amb la Seguretat Social.
Si com a conseqüència de les anteriors comprovacions es detecta alguna irregularitat, l'AGAUR requerirà a les entitats interessades la presentació dels certificats corresponents.
-15 Termini i forma de justificació
15.1 Les entitats beneficiàries dels ajuts han de justificar l'execució efectiva del projecte durant el mes següent a la finalització del període d'implementació establert a la base reguladora 3.5, mitjançant els models normalitzats.
15.2 La documentació justificativa s'ha de presentar en el registre de l'AGAUR, sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
15.3 Les persones beneficiàries han de presentar la documentació següent:
15.3.1 Si la persona beneficiària és una universitat que forma part del sistema universitari català o un centre de recerca amb seu social a Catalunya dependent o participat majoritàriament per una administració pública:
b) Certificat del/de la gerent o la persona responsable de la gestió econòmica de la institució en què s'indiqui que l'import atorgat s'ha registrat en la comptabilitat de l'entitat beneficiària i que l'ajut s'ha destinat a la finalitat per a la qual ha estat concedit.
c) Una relació classificada de les despeses de l'activitat, amb indicació del creditor, del document, l'import, data d'emissió i data de pagament.
La documentació original acreditativa de la despesa realitzada estarà a les dependències de la universitat, a disposició de l'AGAUR, de la Intervenció General de la Generalitat i de la Sindicatura de Comptes.
15.3.2 Si la persona beneficiària és una entitat privada amb seu social a Catalunya sense finalitat de lucre que té la recerca com una de les seves activitats principals:
b) Una relació classificada de les despeses de l'activitat amb indicació del creditor, del document, l'import, data d'emissió i data de pagament.
c) Una relació numerada de les factures corresponents a la totalitat de la despesa efectuada d'acord amb el pressupost del projecte presentat, les factures originals i els comprovants de pagament corresponents, així com altres documents de valor probatori equivalents amb validesa en el tràfic jurídic mercantil o eficàcia administrativa, que demostrin la realització de la despesa per la qual se sol·licita la subvenció.
Les factures hauran de respondre al període de realització de l'activitat i han de ser lliurades a nom de l'entitat beneficiària.
16.1 La Direcció General de Relacions Institucionals i amb el Parlament i l'AGAUR poden fer una revisió en qualsevol moment de l'estat del desenvolupament del projecte de recerca o de la proposta d'actuació durant la seva execució i poden requerir qualsevol tipus d'informació documental o presencial.
16.2 Un cop transcorreguts sis mesos des de la data de notificació de la resolució de concessió de l'ajut, les entitats beneficiàries han de lliurar un informe sobre l'estat d'execució del projecte, d'acord amb el model normalitzat.
-17 Altres obligacions de les persones beneficiàries
17.1 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
17.2 La concessió de l'ajut comporta la cessió gratuïta a l'Administració de la Generalitat de Catalunya dels drets d'explotació sobre l'obra resultant del projecte, de manera no exclusiva i per un període de 10 anys en condicions de ser reproduït, i per a un àmbit territorial mundial, concretament els drets de reproducció, distribució, comunicació pública i transformació, per a finalitats no lucratives.
Sens perjudici d'això, d'acord amb el Reial decret legislatiu 1/1996, de 12 d'abril, que aprova el Text refós de la Llei de propietat intel·lectual, l'Administració de la Generalitat farà constar l'autoria del projecte.
Aquesta cessió comprèn els formats i les modalitats d'explotació actualment coneguts, inclosa la publicació a Internet.
En tot el que no preveu expressament és aplicable el Reial decret legislatiu 1/1996, de 12 d'abril, pel qual s'aprova el Text refós de la Llei de propietat intel·lectual.
17.3 Les persones beneficiàries dels ajuts podran explotar el contingut parcial o total del treball resultant, sempre que ho hagin comunicat prèviament al Departament de Governació i Relacions Institucionals, especificant de forma detallada el tipus d'explotació que en faran.
En tots els casos s'haurà de fer constar que les obres s'han dut a terme amb un ajut a la recerca del Departament de Governació i Relacions Institucionals en el marc del Programa d'Innovació i Qualitat Democràtica.
Aquesta referència s'haurà de fer emprant el nom complet del Programa, en llengua catalana, encara que l'edició es faci en una altra llengua.
17.4 Les persones beneficiàries dels ajuts estan obligades a col·laborar amb el Departament de Governació i Relacions Institucionals en la divulgació del treball, ja sigui amb la presentació pública dels resultats o amb la participació en una activitat formativa.
-18 Revocacions i infraccions administratives
L'incompliment per part de les persones beneficiàries de qualsevol de les obligacions que estableixen les bases reguladores i la convocatòria, o de la resta d'obligacions establertes per la normativa aplicable, o la no realització d'una part o de la totalitat de les activitats subvencionades, són causa de revocació parcial o total de l'ajut concedit.
Sens perjudici d'això, els incompliments esmentats poden ser constitutius d'una infracció administrativa en matèria de subvencions, i poden donar lloc a la incoació del procediment sancionador corresponent.
-19 Tractament de dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal, les dades de caràcter personal facilitades per les persones sol·licitants han de ser tractades amb la finalitat de gestionar i tramitar les convocatòries, d'acord amb els principis de seguretat i confidencialitat que la normativa sobre protecció de dades estableix.
En tot allò que no estigui previst en aquestes bases, les persones beneficiàries dels ajuts queden subjectes a les disposicions sobre subvencions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions; el Reial decret 887/2006, de 21 de juliol, que aprova el Reglament de la Llei 38/2003, de 17 de novembre, general de subvencions, i l'Ordre d'1 d'octubre de 1997, sobre tramitació, justificació i control d'ajuts i de subvencions.